১৭ আগস্ট দ্বিতীয় দিনেও রাজনৈতিক দলগুলোর সাথে ধারাবাহিক সংলাপ করতে নির্বাচন কমিশনকে পরামর্শ দেন গণমাধ্যম প্রতিনিধিরা। নির্বাচনকালীন সরকারের ধরন যাই হোক না কেন সব চাপের ঊর্ধ্বে থেকে ইসিকে দায়িত্ব পালনের আহ্বান জানান তারা। নির্বাচনকালীন নিরপেক্ষতা নিশ্চিতকরণের পাশাপাশি প্রয়োজনে সেনা মোতায়েনের আহ্বানও জানান তারা। ওই দিন সংলাপ শেষে সরকার যে নির্বাচন পদ্ধতি ঠিক করে দেবে সেভাবে ভোট কার্যক্রম সম্পন্ন করবে ইসি সিইসির এমন বক্তব্যে বির্তকের ঝড় ওঠে। সিইসির এমন বক্তব্য প্রত্যাখ্যান করে নির্বাচন বিশেষজ্ঞরা বলেন, সব দলের অংশগ্রহণে শান্তিপূর্ণ ভোট গ্রহণের দায়িত্ব ইসির। যেভাবে সুষ্ঠু ভোট সম্ভব সে ব্যবস্থাই করতে হবে ইসিকে। সাংবিধানিক প্রতিষ্ঠানের প্রধান হিসেবে তার এ বক্তব্য কোনোভাবেই কাম্য নয়।